El Ple de l'Eliana dona suport a la participació de les associacions de víctimes de la DANA en la comissió d'investigació
02 de juny de 2025

• La moció presentada per l'equip de govern ha comptat amb el vot en contra del PP i VOX.

L'Ajuntament de l'Eliana va celebrar dijous passat, 29 de maig, la seua sessió ordinària del Ple, en la qual es van aprovar diversos acords de rellevància. Entre ells, destaca l'aprovació d'una moció de l'equip de govern en la qual s'insta les Corts Valencianes a permetre la compareixença de les associacions de víctimes en la Comissió d'Investigació sobre les inundacions causades per la DANA l'octubre de 2024. La proposta, que va tindre el suport de PSPV-PSOE i Compromís, va comptar amb el vot en contra de PP i VOX. A més, la moció demana condemnar públicament les declaracions del síndic de VOX, qui va acusar les associacions de víctimes de ser ‘associacions d'interessats’, en referència a una tragèdia que va deixar 228 persones mortes i una desapareguda. “El que nosaltres defensem no és, ni més ni menys, que la dignitat i el dret de totes les víctimes a ser escoltades”, va recriminar l'alcalde, Salva Torrent.

Un altre dels punts destacats va ser l'aprovació del Pla Economicofinancer 2025-2026, una mesura obligatòria després de detectar-se en 2024 un incompliment tècnic de la regla de despesa i d'estabilitat pressupostària, a causa de l'ús del romanent de tresoreria. Com va explicar Torrent, en els últims anys es va permetre als ajuntaments usar els seus estalvis per a inversions, la qual cosa a l'Eliana “ha suposat el major impuls econòmic de la seua història”. Amb el retorn de les regles fiscals, aquest ús torna a computar com a despesa. “La nostra situació financera és sòlida, amb una desviació mínima de 180.000 euros, més de 7 milions en romanent i un pagament a proveïdors inferior a 18 dies, però la llei ens obliga a aprovar aquest pla, que en tot cas no comportarà retallades ni restriccions en serveis ni enguany ni el que ve”. El pla va ser aprovat amb el rebuig de PP i VOX.

El Ple també va aprovar, a proposta del PP i amb el suport de tots els grups excepte VOX (que es va abstindre), instar el Govern d'Espanya a revisar la coneguda com a “llei Montoro” per a permetre als ajuntaments utilitzar els seus estalvis en benefici dels seus veïns i veïnes. Torrent va criticar, en aquest punt, la incoherència dels populars en votar “en contra de l'ajust que exigeix aquesta llei al punt anterior i, al mateix temps, demanar que es canvie per a no haver de complir-la”.

Protecció del patrimoni i calendari festiu local

Així mateix, el Ple va aprovar per unanimitat altres dos assumptes: obrir un període d'informació pública de 45 dies per a consultar el nou Catàleg de Béns Protegits del municipi, i establir com a festius locals per a l'any 2026 els dies 16 i 17 de juliol, coincidint amb la celebració dels patrons del municipi.